
Către
BIROUL PERMANENT AL CAMEREI DEPUTAŢILOR



Vă înaintăm, alăturat, raportul comun asupra propunerii legislative pentru modificarea şi completarea Legii adopţiei nr.273/2004, trimisă Comisiei pentru muncă şi protecţie socială şi Comisiei juridice de disciplină şi imunităţi pentru examinare pe fond, cu adresa nr. Plx. 489/2018 din 26 septembrie 2018.




PREŞEDINTE, 					PREŞEDINTE,
ADRIAN SOLOMON				Nicuşor Halici

RAPORT  COMUN
asupra propunerii legislative pentru modificarea şi completarea Legii adopţiei nr.273/2004



În temeiul art.94 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială şi Comisia juridică de disciplină şi imunităţi au fost sesizate, prin adresa nr. Plx.489/2018 din 26 septembrie 2018, cu dezbaterea pe fond, a propunerii legislative pentru modificarea şi completarea Legii adopţiei nr.273/2004.

Propunerea legislativă are ca obiect de reglementare modificarea şi completarea Legii nr.273/2004 în scopul reducerii timpului de şedere a copilului în sistemul de protecţie, al creşterii şansei la adopţie, precum şi al eficientizării serviciilor în domeniul adopţiei.

La întocmirea prezentului raport comun, Comisiile au avut în vedere: 
· avizul favorabil al Consiliului Legislativ (nr.325/13.04.2018)
· avizul negativ al Consiliului Economic şi Social (nr.1460/03.04.2018)
· avizul negativ al Comisiei pentru drepturile omului, culte şi problemele minorităţilor naţionale (nr.4c-6/460/10.10.2018)
· avizul negativ al Comisiei pentru buget, finanţe şi bănci (nr.4c-2/629/20.11.2018)
· punctul de vedere negativ al Guvernului (nr.1008/29.05.2018).

Propunerea legislativă face parte din categoria legilor ordinare, conform prevederilor art.73 alin.(3) din Constituţia României, republicată.

În conformitate cu prevederile Regulamentului Camerei Deputaţilor, republicat, cu modificările şi completările ulterioare, Comisiile au dezbătut propunerea legislativă în şedinţe separate. 
La şedinţa Comisiei juridice, de disciplină şi imunităţi din data de 23 octombrie 2018, din totalul de 26 de membri au participat la lucrări deputaţii conform listei de prezenţă.
În urma dezbaterilor şi a opiniilor exprimate, membrii comisiei au hotărât, cu majoritate de voturi, respingerea propunerii legislative.

La şedinţa Comisiei pentru muncă şi protecţie socială din data de 4 decembrie 2019 şi-au înregistrat prezenţa 23 de deputaţi din totalul de 23 de membri. 
În urma dezbaterilor şi a opiniilor exprimate, membrii comisiei au hotărât, cu majoritate de voturi, respingerea propunerii legislative.

La dezbateri au participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare:
· doamna Turza Maria Mădălina, președinte- Autoritatea Națională pentru Drepturile Persoanelor cu Dizabilități, Copii și Adopții
· doamna Tudor Elena, director general- Autoritatea Națională pentru Drepturile Persoanelor cu Dizabilități, Copii și Adopții
· doamna Curelaru Nicoleta, şef serviciu - Autoritatea Națională pentru Drepturile Persoanelor cu Dizabilități, Copii și Adopții
· domnul deputat Iulian Bulai în calitate de iniţiator.


Propunerea legislativă a fost respinsă de Senat în şedinţa din 24 septembrie 2018.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările ulterioare.

În urma finalizării dezbaterilor, cele două Comisii propun Plenului Camerei Deputaţilor respingerea iniţiativei legislative, întrucât unele din măsurile propuse au fost preluate ca amendamente la proiectul de Lege pentru modificarea şi completarea Legii nr.273/2004 privind procedura adopţiei, precum şi pentru abrogarea art.5 alin. (7) lit.ş) şi cc) din Ordonanţa de urgenţă a Guvernului nr.11/2014 privind adoptarea unor măsuri de reorganizare la nivelul administraţiei publice centrale şi pentru modificarea şi completarea unor acte normative - PLx 736/2018, care se află în procedură legislativă şi cuprinde modificări şi completări ample în materia adopţiilor.


PREŞEDINTE,					PREŞEDINTE,
Adrian Solomon					Nicuşor Halici



SECRETAR,						SECRETAR,		
Violeta Răduţ					Aida-Cristina Căruceru









Întocmit,
Consilier parlamentar Sorina Szabo					Consilier parlamentar, Roxana David

